**Cyfarfod: Bwrdd Plismona**

**Lleoliad: Cyfarfod *Teams***

**Dyddiad: 23 Ionawr 2024**

**Amser: 09:00-10:20**

|  |  |
| --- | --- |
| **Aelodau:** | Prif Gwnstabl, Dr Richard Lewis (PG)  Comisiynydd yr Heddlu a Throseddu, Dafydd Llywelyn (CHTh)  Prif Swyddog Cyllid, Beverley Peatling, SCHTh (PSC) |
| **Hefyd yn Bresennol:** | Cyfarwyddwr Datblygu Pobl a’r Sefydliad, Linda Williams (LW) (Eitem 4b yn unig)  Swyddog Staff, Ditectif Arolygydd Delyth Evans (DE)  Pennaeth Cyllid Corfforaethol, Nicola Davies (ND)  Adolygiad yr Heddlu – Uwch Swyddog Cyfrifol, Gareth Scanlon (GS) (Eitem 3c yn unig)  Cymorth Gweithredol, Ffion Thomas, SCHTh (Cofnodion) |
| **Ymddiheuriadau:** | Cyfarwyddwr Cyllid, Ed Harries (CC) |

1. **Ymddiheuriadau a Chyflwyniadau** *(Cadeirydd)*

Nodwyd ymddiheuriadau wrth y PW a’r CC.

Cymeradwywyd y cofnodion o’r cyfarfod a gynhaliwyd ar 12 Ionawr fel cofnod gwir a chywir o’r cyfarfod.

1. **Diweddariad ynghylch camau gweithredu o gyfarfodydd blaenorol** *(Cadeirydd)*

|  |  |  |
| --- | --- | --- |
| **Rhif y Cam Gweithredu** | **Crynodeb o’r Cam Gweithredu** | **Diweddariad** |
| PB 281 | Trefnu cyfarfod rhwng Prif Swyddogion, CHTh a Phrif Weithredwr SCHTh i drafod y gweithgarwch diwylliant arfaethedig. | Wedi’i gwblhau |
| PB 282 | Ardaloedd Plismona Lleol i sicrhau eu bod yn cysylltu’n rheolaidd â chynghorau Tref a Chymuned lleol. | Yr Heddlu |
| PB 283 | Rheolwr Busnes SCHTh i geisio dealltwriaeth o’r defnydd o gar SCHTh i hwyluso trafodaethau yn y dyfodol. | Wedi’i gwblhau |
| PB 284 | Trafod ymateb yr heddlu i adroddiad Archwiliad AHGTAEF ar yr Uwch-gŵyn - Adran 60 ac Effeithiolrwydd yr Heddlu a chyrff gorfodi’r gyfraith o ran grwpiau’n camfanteisio’n rhywiol ar blant yn y Bwrdd Plismona nesaf. | Ar waith |
| PB 285 | Y PG i wirio gyda’r DBG pa un ai a oes angen gwneud gwerthusiadau swydd pellach o fewn yr adran AD neu ar draws swyddi o’r un radd gyflog. | Wedi’i gwblhau |

*PB 281* – Cynhaliwyd cyfarfod ar 22.01.23.

*PB 282* – Anfonwyd e-bost at bob Arolygydd Tîm Plismona Bro yn gofyn am gadarnhad eu bod nhw mewn cysylltiad rheolaidd â chynghorau Tref a Chymuned, a sut y gwneir hynny.

*PB 283* – Mae trafodaethau wedi’u cynnal gyda’r rheolwr Fflyd a gwybodaeth wedi’i rhoi ar y defnydd o gar Swyddfa Comisiynydd yr Heddlu a Throseddu (SCHTh). Mae’r wybodaeth hon wedi’i hystyried, ac ar ôl sgwrs bellach gyda’r Comisiynydd, awgrymwyd bod y car yn aros tan ar ôl yr etholiad a gall Comisiynydd tymor 4 benderfynu pa un ai a ddylid cadw’r car neu ei ailddyrannu rhywle arall.

*PB 284* - Ar waith. Mae Gwen yn paratoi ymatebion statudol generig ar ran CHTh (gan fod y rhain yn ymwneud â dau adroddiad gwahanol). Fodd bynnag, yn absenoldeb ymateb ffurfiol gan yr Heddlu, byddwn ni’n trefnu mynd ar drywydd y ddau fater yn ddiweddarach er mwyn goruchwylio cynnydd.

*PB 285* – Mae’r PG a’r DBG wedi trafod hyn a does dim gofyniad i gynnal unrhyw werthusiadau swydd pellach o fewn yr adran Adnoddau Dynol nac ar draws swyddi o’r un radd gyflog.

1. **Eitemau Sefydlog** 
   1. Diweddariad y Prif Gwnstabl

Rhannwyd y papur a chafodd ei drafod gan y bwrdd, yn arbennig y rhagweithgarwch o ran trin canabis yng ngogledd Powys, Llanelli a Sir Benfro.

Aeth y PG i orsaf Hwlffordd er mwyn cwrdd â staff a fu’n rhan o achos anodd yn ddiweddar.

* 1. Diweddariad Comisiynydd yr Heddlu a Throseddu

Rhannodd y CHTh bapur o’i weithgareddau diweddar. Trafododd y Bwrdd y papur hwn.

* 1. Diweddariad am Adolygiad yr Heddlu

Ystyriodd y Bwrdd ddiweddariad am Adolygiad yr Heddlu a dynnodd sylw at y gweithgareddau hyd yn hyn ac adborth o ddigwyddiadau ymgynghori â staff.

Mae Model Gweithredu’r Heddlu wedi’i adolygu, a’r canlyniad oedd creu Uned Rheoli Troseddau ganolog a fydd yn gwella prosesau cofnodi troseddau a dilysu, yn gweithredu’r holl ganlyniadau’n ganolog ac yn darparu tîm ymchwilio wrth ddesg gydag amhleidioldeb o ran dyrannu.

Brysbennu Ymchwilio sy’n Seiliedig ar Dystiolaeth –

Cafwyd sgwrs o ran sut nad yw rhai digwyddiadau’n cael eu hymchwilio gan nad ydynt yn cael eu datrys fel trosedd ac mae hyn yn arwain at ddiffyg erlyniad.

Wrth adrodd am ddigwyddiad, byddai’r galwr yn cael rhif cyfeirnod trosedd, ac os na fydd unrhyw gamau gweithredu pellach yn cael eu cymryd, bydd yn cael gwybod am hyn ar ddiwrnod cyntaf y digwyddiad ac fe’i cynghorir ymhellach y bydd y tîm plismona bro lleol yn cael gwybod am y digwyddiad ac y bydd hyn yn ffurfio rhan o’i batrôl. Mae hyn yn arwain at ddigwyddiadau’n cael eu cau yn hytrach nag aros ar agor am gyfnod o amser.

Gofynnodd y CHTh am i gyfathrebu o fewn y maes hwn fod yn glir er mwyn sicrhau’r cyhoedd y byddant yn derbyn cymorth digonol.

Gofal iawn / unigolyn iawn – cadarnhawyd y bydd camau 1 a 2 yn cychwyn ym mis Medi. Mae canran uchel o’r galwadau a dderbynnir gan Ganolfan Gyfathrebu’r Heddlu ar gyfer asiantaethau eraill. Bydd lleihau nifer y galwadau y mae swyddogion yn ymateb iddynt yn rhyddhau 300 a mwy o oriau’r mis ac yn rhoi’r gallu i swyddogion ymdrin â materion plismona eraill.

Mae nifer o awgrymiadau wedi’u derbyn ac mae rhai wedi’u cymeradwyo, gan gynnwys alinio Uned Plismona’r Ffyrdd â Thimoedd Ymateb Lifrog, Adolygu Timoedd Plismona Bro, Cyswllt ysgolion, y Ganolfan Atal Troseddau ac adolygu trefniadau/swyddi dros dro/llenwi bwlch. Bydd y rhain yn ffurfio rhan o gam nesaf Adolygiad yr Heddlu, yn ogystal ag ymgynghori â’r meysydd yr effeithir arnynt, adolygu model goruchwylio ac adolygu Hyfforddiant/Timoedd Plismona Bro/yr Adran Ymchwilio i Droseddau a swyddogaethau eraill gyda golwg ar atgyfnerthu Timoedd Ymateb Lifrog.

Mae nifer wedi mynychu Sioeau Teithiol y Prif Swyddogion ac mae’r newidiadau y sonnir amdanynt uchod yn cael eu trafod yn y sioeau teithiol.

ch. Diweddariad Cyllid

Rhoddodd ND ddiweddariad am sefyllfa ariannol yr Heddlu a darparodd bapurau i gefnogi hyn. Mae’r Heddlu mewn sefyllfa dda eleni a rhagwelir sefyllfa ffafriol. Mae hyn oherwydd sawl ffactor, gan gynnwys cyflogau swyddogion heddlu a nifer fawr o swyddogion yn ymddiswyddo neu’n trosglwyddo i heddlu arall, sydd wedi’i ystyried o fewn y sefyllfa ddiwygiedig a ragwelir. Hefyd, bu nifer o ffrydiau incwm damweiniol nas cynlluniwyd sydd wedi cyfrannu at y sefyllfa, megis Ymgyrch Safeguard, sef darpariaeth dalfeydd gan y Gwasanaeth Carchardai, ac Ymgyrch Uplift. Hefyd, yr oedd yn dda nodi bod costau cyfleustodau’n is na’r hyn a dybiwyd yn wreiddiol.

Cadarnhaodd ND y bydd meysydd sy’n achosi pwysau ar gyfer pob adran yn cael eu hystyried a’u diwygio gan ddibynnu ar yr anghenion a gyflwynir pan fydd cyllidebau’n cael eu datblygu ar gyfer y flwyddyn nesaf, ac y byddant yn cael eu hystyried fel rhan o drefniadau rheoli ariannol parhaus.

Nododd y PSC bod nifer o gymhlethdodau o fewn sefyllfa ariannol 2023/24, gan gynnwys effaith y codiad cyflog o 7% a grant penodol ychwanegol a oedd yn cyfrannu at y sefyllfa. Cynghorodd hefyd bod y partneriaid Busnes yn ystyried cyllidebau fesul llinell i ddarparu lefel hyder ychwanegol o ran y sefyllfa a ragwelir.

Nododd y CHTh y sefyllfa ariannol a holodd pa un ai a oedd cyfle i gefnogi adnoddau ychwanegol mewn meysydd gwasanaeth hollbwysig, megis Darpariaeth Gofal Iechyd Meddygol, er enghraifft. Cynghorodd ND bod darpariaeth gyllidebol yn bodoli eisoes ar gyfer ymdrin ag elfennau amrywiol cyflenwi gwasanaeth, ond byddai’n ymgysylltu â’r Partner Busnes Cyllid perthnasol.

Cynghorodd ND bod yr Adran Gyllid a’r Adran Adnoddau Dynol yn cydweithio’n agosach, ac y byddai hyn yn darparu gwell dealltwriaeth o’r effeithiau a ragamcanwyd ar gyllidebau cyflogau swyddogion a staffio.

Cafwyd trafodaeth mewn perthynas â’r sefyllfa gyfredol a’r tybiaethau a gynhwysir o fewn y Cynllun Ariannol Tymor Canolig mewn perthynas â chadernid ariannol a chynaliadwyedd a gofynion praesept a chyllideb parhaus.

1. **Materion i’w Trafod**
   1. Ymateb y PG i AHGTAEF: Bodloni anghenion Dioddefwyr yn y System Cyfiawnder Troseddol.

Diolchodd CHTh y PG am yr adroddiad a dderbyniwyd gan yr Heddlu. Bydd yn cael ei ystyried ar y cyd â’r ymateb y bydd SCHTh yn ei ddarparu.

* 1. PB241 – Cynllun Gweithlu

Rhannwyd papurau â’r Bwrdd a thrafododd LW y cynllun gweithlu strategol 12 mis ar gyfer swyddogion a staff.

Trafodwyd y Cynllun ar gyfer 2024/25, gan gynnwys blaenoriaethau a model y sefydliad ers ailstrwythuro a’r arbedion hyd yn hyn.

Y meysydd sy’n heriol yw’r cynnydd o ran galw ar Ganolfan Gyfathrebu’r Heddlu, lefelau swyddogion ymateb, y Ganolfan Troseddau a Digwyddiadau, Timoedd Plismona Bro ac Ymchwilio i Droseddau a’u Cofnodi.

Nodwyd bod posibilrwydd nad oes modd newid hyn ar hyn o bryd oherwydd targedau cynnal Swyddogion Heddlu, ond efallai bydd y gofynion hyn yn cael eu llacio erbyn 2025/2026 a allai roi cyfle i strwythuro’r gweithlu’n wahanol.

Oherwydd yr heriau parhaus o ran ariannu SCCH, mae derbyniad wedi’i ganslo ar gyfer mis Mawrth 2024. Yn lle hynny, mae Cwnstabliaid Heddlu’n cael eu derbyn.

Mae’r Heddlu a’r gwasanaeth heddlu yn gyffredinol yn profi problemau o ran cadw a lefelau uchel o ran staff yn gadael, gydag ymddiswyddiadau’n dyblu ers 2019. Dylid nodi bod y Swyddog Lles a Chadw newydd wedi llwyddo i gadw 12 o 18 unigolyn a oedd yn ystyried gadael yr Heddlu.

Mae’r broses ymgeisio’n cael ei hadolygu ar hyn o bryd ac mae newidiadau ar waith yn barod, gyda rhai swyddi’n derbyn ceisiadau CV i’w gwneud hi’n haws i ymgeiswyr ymgeisio.

Holodd y PSC pa un ai a all ymgeiswyr gael gwybod am y cymwyseddau y disgwylir iddynt gyfeirio atynt ar gyfer pob cwestiwn mewn cyfweliad. Dywedodd LW fod hyn yn rhywbeth y byddai’n ystyried, a byddai hefyd yn awgrymu hyn wrth y Coleg Plismona.

1. **Ffocws: Rheoli Gwybodaeth Perfformiad** 
   1. Archwiliad Rhyddid Gwybodaeth Swyddfa’r Comisiynydd Gwybodaeth

Rhoddodd y PG ddiweddariad mewn perthynas â Rheoli Gwybodaeth. Nodwyd bod 146 o achosion yn hwyr o fewn y maes Diogelu Data ar hyn o bryd, sydd wedi gostwng o 795. Roedd gwelliannau pellach yn cael eu gwneud o ran yr ôl-groniad yn yr Adran Rhyddid Gwybodaeth. Mae’r gwelliannau’n ganlyniad cynnydd yn nifer yr aelodau staff, ymarfer gwella parhaus, a grŵp Aur sy’n monitro gwaith yr adran honno.

1. **Unrhyw Fusnes Arall**

Diolchodd CHTh yr Arolygydd Delyth Evans am ei holl waith fel Swyddog Staff y PG a dymunodd yn dda iddi yn ei swydd newydd.

1. **Adolygiad o’r holl gamau gweithredu a gymerwyd a phenderfyniadau a wnaed** *(Cadeirydd)*

Ni chodwyd unrhyw gamau gweithredu yn ystod y cyfarfod.

**Cyfarfod nesaf:** 20 Chwefror 2024 – 11y.b.